Polisieman dood gevind na beweerde padwoede voorvalŉ Polisiebeampte se liggaam is in ŉ sloot gevind in Pietermaritzburg in KwaZulu-Natal nadat hy vroeër vermis geraak het. ŉ Polisiewoordvoerder, kol Jay Naicker, sê ŉ reuse soektog is Sondagoggend omstreeks 6:00 van stapel gestuur na konst. Skhumbuzo Mkhwanazi (32). Hy het glo vermis geraak nadat hy en ŉ motoris in ŉ geveg betrokke geraak het tydens ŉ beweerde padwoede voorval Saterdagoggend. Geen verdere inligting is in die stadium oor die beweerde padwoede voorval bekend nie. Naicker sê Mkhwanazi het nie teruggekom huis toe na die beweerde voorval nie en ŉ soektog is van stapel gestuur in die area waar hy laas deur vriende gesien is. Hy sê ŉ nadoodse ondersoek word gedoen om te bepaal waaraan Mkhwanazi dood is. Mkhwanazi is volgens ŉ berig in die Daily Sun, die broer van die nasionale waarnemende polisiehoof, lt gen Nhlanhla Mkhwanazi. Naicker en Mkhwanazi se kantoor kon dit nie onmiddellik bevestig nie.